Se billedserie Preben og Iris Jensen har haft Brandelev Auto siden 1974. Han har boet i byen hele sit liv. Huset på Stationsvej 5 købte de af boet efter Iris Nielsens mand. Foto: Robert Andersen

Send til din ven. X Artiklen: Mystisk postkort kom frem med 40 års forsinkelse Modtagerens email * : Din e-mail * : Dit navn * : Evt. kommentar: *) skal udfyldes.

Mystisk postkort kom frem med 40 års forsinkelse

Næstved - 02. juli 2016 kl. 12:18 Kontakt redaktionen: sndk@sn.dk

De kan ikke lade være med at grine lidt. Det er da underligt, når der pludselig dukker et postkort op i postkassen, som blev sendt for lige knap 40 år siden.

Hvordan, det er gået til, er dog noget af et mysterium for Iris og Preben Jensen på 61 og 63 år. De bor på Holmevej 87 A i Brandelev ved Næstved, men de ejer også Stationsvej 5, hvor deres søn bor.

Kortet er sendt af Gudrun Nielsen på Holmevej 44 til Iris Nielsen på Stationsvej 5 - begge boede de i Brandelev, der dengang havde eget postnummer - 4731. Det blev sendt i anledning af Iris Nielsens 50 års fødselsdag.

- Jeg ved altså ikke, hvad der er sket. Kortet lå i postkassen i bunken med de andre breve, siger Iris Jensen og smiler.

Flere bekendte opfordrede hende til at kontakte Sjællandske med den spøjse historie.

En lille dame

Iris og Preben Jensen kendte både Gudrun Nielsen og Iris Nielsen, der begge er døde. De husker især Iris Nielsen.

- Det var en lille dame med et meget godt humør, siger Preben Jensen.

Han har haft Brandelev Auto i mere end 40 år, og han er barnefødt i byen.

De to morer sig over, at Gudrun Nielsen er gået lige forbi Iris Nielsens hus for at komme hen til Brandelev Postkontor på Stationsvej for at sende fødselsdagskortet.

- Det er sjovt, at hun ikke bare lagde det i hendes postkasse, siger Preben Jensen.

Han funderer muntert lidt over, om de to damer mon blev uvenner, over at de ikke henholdsvis modtog et kort på fødselsdagen og efterfølgende et takkekort.

Tre postbude

Postkortet er stemplet på Brandelev Postkontor 25. august 1976.

Iris Jensen kan huske, at der var tilknyttet tre postbude dengang. Den sidste, der var tilbage, da kontoret lukkede i 1990, var Svend George Jørgensen.

- Han døde for nogle år siden, siger Preben Jensen.

Det gamle posthus er forlængst ryddet. Det bliver brugt til beboelse i dag.

Efterfølgende overtog Preben Jensen postindleveringen i sit værksted. Det er dog stoppet igen.

- Men jeg sælger stadig frimærker, siger han.

Det er dog ikke den gode forretning, det var engang.

Hedder Iris

Iris Jensen undrer sig over, at kortet blev puttet i postkassen på Stationsvej 5. Der står et andet navn på postkassen. Hun spekulerer på, om det er, fordi hun også hedder Iris.

- Jeg hed også Nielsen, før jeg blev gift, siger hun og griner.

Nu håber de to at få et svar på, hvor postkortet kommer fra. Er det postvæsnet, der har fundet det gamle kort eller er det en anden, der har fundet det i sine gemmer og pligtskyldigt afleverede det med 40 års forsinkelse - men for Iris Nielsen alt for sent.

PostNord melder hus forbi. Postmester i Næstved Boye Pedersen afviser, at kortet på nogen møde kan være bragt ud af postvæsnet »i nyere tid« - så hvad nu?

Kender du noget til postkortet, hører Sjællandske meget gerne fra dig.